LEGENDE: Trine Rønning scoret for Stabæk i sin siste kamp i karrieren. Det betyr at hun avslutter med bronse. Tidligere har hun seks seriegull. Bildet er fra en kamp mot LSK. Foto: Fredrik Solstad VG

Avsluttet etter 20 år med scoring og bronse

(Stabæk-Trondheims-Ørn 5-2) Trine Rønning (35) avsluttet med stil: Scoring og bronse med Stabæk lørdag.

Oppdatert 4. november 2017

Artikkelen er over to år gammel

Trønderen satte inn Stabæks første mål da det ble 5-2 over moderklubben Trondheims-Ørn.

Trine Rønning ble tatt opp i A-stallen til lørdagens motstander som 15-åring. Nå er det slutt etter 20 sesonger i ligaen, åtte cuptitler, seks seriegull og 164 landskamper. Og ikke minst OL-gull.

Les også: Nå har de kvittet seg med straffespøkelset

– Hun er en fantastisk spiller. Hun har hatt en unik evne til å tilpasse seg alderen. Først spilte hun kant, så midtbane og til slutt midtforsvar - og hun har vært like god i alle posisjoner, sa NRKs fotballekspert Lise Klaveness på lørdagens sending. Klaveness har selv spilt mange år sammen med Rønning.

Hun har opplevd mange triumfer, mens den største nedturen var straffebommen i EM-finalen mot Tyskland i 2013.

Rønning spilte 97 toppseriekamper for Trondheims-Ørn, 113 for Kolbotn og 191 for Stabæk.

Melissa Bjånesøy, Synne Jensen 2 og Andrea Wilman scoret de øvrige Stabæk-målene mot Trondheims-Ørn lørdag. Gjestenes målscorere var Rakel Engesvik og Elen Melhus.

Les også: LSK tok sitt fjerde strake ligagull

Lillestrøm har forlengst sikret seg sitt fjerde strake seriegull, men slet lenge mot Vålerenga – før det endte med 5-2 seier. Tre scoringer av 18-åringen Sophie Roman Haug var dagens høydepunkt.

Camilla Kur sendte vertene i ledelsen, men LSK utlignet på en Haug-heading.

– Dette var dømt og tamt. Vi må skjerpe oss, fastslo LSK-kaptein Ingrid Moe Wold til NRK i pausen, da det sto 1-1.

Debattinnlegg: NFFs storsatsing på kvinnefotball tilsvarer tre par fotballsko

I 2. omgang nikket Sophie Roman Haug inn sitt andre mål for dagen, dermed ledelse til gjestene. Så økte Emilie Haavi til 3-1 og Haug til 4-1. 5-1 kom på en tabbe av Vålerenga-keeperen. Men ikke alle var like imponert over LSK:

– Jeg tror ikke dette holder mot Manchester City, sa NRK-ekspert Tom Nordli. Lillestrøm skal møte det engelske laget i Champions League. Hjemmekampen går torsdag.

– Vi skal klore oss fast etter beste evne, sa LSK-trener Hege Riise på NRK-sendingen.

Fikk du med deg? Haavi scoret fra midtbanen!

Sølvvinner Avaldsnes overbeviste med 5-0 over Medkila, som endte opp med 9-69 i målforskjell og nedrykk.

Resultatene:

Avaldsnes – Medkila 5-0 (2-0). 241 tilskuere. Mål: 1-0 Emily Gielnik (14), 2-0 Anna Langås Jøsendal (44), 3-0 Louise Normann (selvmål 59), 4-0 Francielle (str. 85), 5-0 Elise Thorsnes (87). Dommer: Fatemeh Zangeneh, Nordstrand. Ingen kort.

Klepp – Arna Bjørnar 0-0. 452 tilskuere. Ingen kort. Dommer: Henrikke Holm Nervik, Trygg/Lade SK.

Kolbotn – Grand Bodø 2-0 (0-0). 97 tilskuere. Mål: 1-0 Juliette Kemppi (72), 2-0 Kemppi (89). Gult kort: Marit Bratberg Lund, Tonje Pedersen, Kolbotn. Dommer: Emilie Rodahl Dokset, Bækkelagets SK.

Sandviken – Røa 0-2 (0-1). 102 tilskuere. Mål: 0-1 Nora Byom-Nilssen (33), 0-2 Lisa-Marie Utland (50). Gult kort: Stine Hovland, Sandviken. Dommer: Marit Buhaug Folstad, Buvik IL.

Stabæk – Trondheims-Ørn 5-2 (2-2). 217 tilskuere. Mål: 0-1 Rakel Engesvik (17), 1-1 Trine Rønning (32), 1-2 Elen Melhus (40), 2-2 Melissa Bjånesøy (43), 3-2 Synne Sofie Jensen (49), 4-2 Andrea Wilmann (88), 5-2 Jensen (90). Ingen kort. Dommer: Marte Sørø, Molde FK.

Vålerenga – LSK 2-5 (1-1). 174 tilskuere. Mål: 1-0 Camilla Kur Larsen (3), 1-1 Sophie Haug (26), 1-2 Haug (73), 1-3 Emilie Haavi (75), 1-4 Haug (77), 1-5 Ingrid Kvernvolden (82), 2-5 Elise Krieghoff (85). Gult kort: Ingrid Marie Spord, LSK. Dommer: Tove Marie Tandstad, Velledalen og Ringen FK.

Publisert: 04.11.17 kl. 15:49 Oppdatert: 04.11.17 kl. 17:51